Zsidó Levél XIII.
Mi az igaz hit?
Zsid 11,1-7
Lekció: 
A 11. fejezet kétség nélkül a Zsidó levél legismertebb része. Melyik Bibliát olvasó ember ne hallotta volna már a hit „definícióját” vagy a hithősök felsorolását? Ám meggyőződésem, kedves gyülekezet, hogy ez a fejezet sok újat és mélyet tud mondani, ha belehelyezzük az előtte elmondott és utána következő gondolatok sorozatába.
A Zsid 11 ugyanis nem különálló, elvont értekezés a hitről. Nem is egy egyháztörténelmi kutatás a bibliai hithősökről. Hanem a fejezet beleilleszkedik az egész levél fő mondanivalójába, ami nem más, mint a hitben való megmaradásra való bátorítás. Ha visszaemlékezünk, a levél olyan zsidóból lett keresztyén gyülekezetnek szól, akik régebben győzelmes hitükről tettek bizonyságot. Megtérésük jelei nyilvánvalók voltak abban, hogy készek voltak örömmel viselni a gyalázatot Krisztus nevéért. Pedig zsidó társaik nem bántak éppen finoman velük. Gyalázták és nyilvánosan megszégyenítették őket, a közösségből ki lettek zárva, és társadalmi stigmát viseltek magukon. Továbbá anyagilag is kárt okoztak nekik: vagyonukat elrabolták, vállalkozásaikat hátráltatták. Ám mindezekben kitartottak, sőt örömmel vették a Krisztusért kapott bántalmazást. Isten ígéreteire, a Krisztussal való közösségükre tekintettek, és ez bátorságot adott nekik a szenvedések elviselésében.

Ez a hősiesség azonban elapadt. Vélhetően az üldözések, küzdelmek, bántalmazások véget nem érő sora kikezdte a meggyőződésüket, elvette bizalmukat. Úgy érezhették, hogy nem tudnak ellenállni az ellenséges környezet nyomásának. Minden bizonnyal féltek, hogy milyen fájdalmat tartogat még a jövő. Elbizonytalanodtak a keresztyénség igazsága és kizárólagossága felől. A Krisztustól való elfordulás, a régi élethez való visszatérés, a hitehagyás küszöbére kerültek.
A szerző az előző fejezet végén azt írja nekik, hogy két dologra van szükségük: a békességes tűrésre (kitartásra – 10,36) és a hitre (10,39). Az elkövetkező két fejezet pont e két témát fejti ki: a 11. a hitet, a 12. a kitartást. Ezért olvasunk a hitről a 11. fejezetben. Vagyis az itt olvasható versek célja nem lehet más, mint a hitről való gyakorlati tanítás. E zsidókeresztyéneknek nem a hitről való tanítás apróbetűs részleteire volt szükségük, amelyek talán megelégítenek egy-egy kutatót, de a való élethez nem sok közük van. Ezek az emberek közel álltak a végső lelki vereséghez. Harcállásaikat minden oldalról támadta az ellenség. Fenyegette őket a teljes lerohanás és megsemmisítés. Van-e értelme a keresztyénségnek? Fontos-e Krisztusban és Krisztusnak hinni? Nem kellene-e feladni? – kérdezték.
Ebben a helyzetben lelki életmentő akcióra volt szükségük. Munícióra, bátorításra, erősítésre. A 11. fejezet nem is célzott egyebet, mint olyan tanítást, amely minden keresztyént érint, mert a hétköznapokról, a leglényegesebb dolgokról szóló tanítást tartalmazza. A keresztyén hit sine qua non-ját: „ami nélkül nincs” keresztyénség.
Mi tehát az igaz hit? A szerző három dolgot mond el róla a mostani versekben. Az igaz hit először is egy lelki erő, amely már most valósággá teszi a hívő számára a jövőbeli áldásokat. Továbbá az igaz hit biztos ismeret, bizonyíték a nem látható, érzékeinkkel nem fogható dolgok felől. Végül az igaz hitet Isten elismeri, és abban gyönyörködik. Vegyük ezt a hármat sorra.
1. Hit, mint a remélt dolgok felőli bizonyosság

„1A hit pedig a remélt dolgok felőli bizonyosság” – kezdődik a fejezet első verse. Segíthet, ha megnézzük a ’bizonyosság’-nak fordított szó eredeti jelentését. A görögben ez a szó (hüposztázisz) többet jelent: azt, hogy valóság. A hit e remélt dolgoknak a valósága. Istenre néz és a jövőre, amikor Isten ígéretei beteljesednek. Ezekbe kapaszkodik, és már most is magáénak tudja azokat, amit Isten megígért. Kálvin így ír erről:
„…a remény nem más, mint azon dolgoknak várása, melyekről a hit hiszi, hogy igazán Isten ígérte azokat. A hit tehát Istent igazmondónak hiszi, a remény pedig várja, hogy igazságát alkalmas időben kimutassa. … A hit hiszi, hogy nekünk örök élet adatott; a remény pedig várja, hogy ez valamikor kinyilváníttassék. A hit fundamentum, melyen a remény alapszik; a remény táplálja és támogatja a hitet.”

Vagyis a hit megragadja az ígéreteket, és képessé tesz arra, hogy már most élvezzük annak bátorítását, hogy amiket Isten ígér, azok biztosan be fognak teljesülni. Emiatt a hit egy lelki erő, egy szívbeli biztatás, ami erőt ad az ellenséges környezetben is.
A hit tehát optimistává tehet. Adoniram Judson egy híres baptista misszionárius volt, aki majdnem negyven éven keresztül szolgált Burmában. Burma eleinte elérhetetlennek tűnt az evangélium számára. Ráadásul Judsont kémkedéssel vádolták, és 17 hónapot töltött a börtönben egy olyan cellában, ahol 15 kilós vaslánc volt a bokáján, és lábát egy bambuszpálcához kötötték. Egy vele együtt raboskodó férfi gúnyos mosollyal a száján megkérdezte őt ebben a nyomorúságos állapotban:

- Dr. Judson, most milyen kilátásai vannak a pogányok megtérésére? 
Judson azonnal így válaszolt:

- A kilátások ugyanannyira derűsek, mint Isten ígéretei.

Erről a hitről beszél a Zsidó 11. Mindennek van egy fontos gyakorlati következménye, kedves gyülekezetet. Mégpedig az, hogy a hitet nem szűkíthetjük le csupán az ismeretre. Csupán azért, mert nem történt változás a „teológiádban”, vagy nem inogtál meg fontos igazságokban, még nem jelenti, hogy minden rendben a hiteddel. Hiszen a hit egy lelki erő, amely az eljövendő dolgok bizonyosságából táplálkozik. Erre az Istenbe kapaszkodó erőre van szükségünk ahhoz, hogy szembe tudjunk szállni a jelen nehézségeivel: legyen ez üldözés, anyagi nehézség, változni nem akaró házastárs vagy gyerekek, elviselhetetlennek tűnő munkahelyi helyzet. A Krisztus mellett való megmaradásunk és Krisztus-követésünk attól függ, hogy rendelkezünk-e azzal az erővel, ami a hitből fakad. Vagyis valósak-e, szeretett testvérem, az életedben Isten ígéretei? Vigasztalnak-e, bátorítanak-e azok a dolgok, amelyeket Isten megígért? Ott vannak-e a mindennapjaidban elevenen, erővel?
Ideje tehát felülvizsgálni a remélt dolgok felőli bizonyosságodat. Mindezeket a Szentírás lapjain találod meg leírva. Az ígéretek ahhoz az Istenhez kötődnek, aki leíratta számodra, hogy hited erősítéséül szolgáljanak nap-nap után. Ahhoz, hogy miénk legyen a hitből fakadó erő, komolyan kell vennünk az Urat, és komolyan kell vennünk az Ő szavát. Meg kell erősödnünk az Ő jóságában, bölcsességében, szentségében, erejében és szeretetében. Meg kell erősödnünk, hogy Istennek ezek a tulajdonságai nem csupán elvontan léteznek, hanem valósággá válnak az életünkben. Isten ígéretei erről beszélnek. Ha ezeket elfelejtjük, ha nem élnek bennünk, hitünk szemei elhomályosulnak, lelki életünk meggyengül. Ha erőtlennek érzed magad lélekben, bátorítalak, hogy menj az Igéhez, és gondolkozz többet az olvasott ígéreteken. Bontsd ki őket, mint ahogy feltöröd a diót, hogy hozzáférj annak édes tartalmához. Imádkozz Uradhoz, hogy mindezeket elhidd, és tudd alkalmazni életed területein!
2. Hit, mint a nem látott dolgokról való meggyőződés
Ám a hitnek van egy ismereti oldala is. „1A hit pedig … a nem látott dolgokról való meggyőződés.” A meggyőződésnek fordított szó még pontosabban azt jelenti: bizonyíték, bizonyítás. Vagyis a hit által bizonyítékot szerzünk a nem látott dolgokról. Feltárul előttünk egy másik világ: a láthatatlan, lelki birodalom. Erről ismeretet szerezni máshogyan, az érzékeink által nem tudunk. Isten létezéséhez, Krisztus áldozatához vagy a megigazuláshoz nem hat el semmilyen műszer vagy tudományos eljárás. E birodalomban csupán a hit által szerzett ismeretre hagyatkozhatunk.
Ezt fejezi ki a 3. vers is: „3Hit által értjük meg, hogy a világ Isten beszéde által teremtetett, hogy ami látható, a láthatatlanból állott elő.” A világ keletkezése meghaladja a tudomány korlátait. Noha vannak modellek, amelyekkel a fizikusok próbálják rekonstruálni, hogyan keletkezett a világegyetem, ám mégis lehetetlen azt a tudomány által megtudni. Senki se volt ott a világ keletkezésénél. Csak Isten. Az egyedüli biztos ismeret tehát tőle jön. Hasonlóan egy, most a Földön élő ember sem jutott el a mennybe, és azt nem fogják megtalálni fizikai műszerek. A jövőt sem tudjuk pásztázni technológiánkkal. Csak Isten adhat erre vonatkozó ismeretet- és csak akkor, ha elhisszük azt, amit Ő a Szentírásban kijelent.
Elsőre mindez olyan bizonytalannak tűnik. Mintha a hit általi ismeret alsóbbrendű lenne. Ám ez nem így van. Ha belegondolsz, meglepően sok dolgot tanultál és tanulsz hit által. Az iskolában szerzett ismereteid javarészt hiten alapultak, a tanárban vagy a könyvekbe vetett hiten. Kevesen jártunk Amerikában személyesen, mégis meg vagyunk győződve, hogy létezik. Miért? Mert hittünk szüleinknek és földrajztanárunknak, akik ezt tanították nekünk. A kisgyermek is döntően a szüleibe vetett hiten keresztül tanulja meg az alapvető dolgokat. Tehát semmi probléma nincs ezzel. A hit általi ismeretszerzés pontossága attól a személytől függ, akinek hiszünk. HA Ő megbízható, a szerzett ismeret is pontos lesz. Ha nem, akkor tévedésben élünk.
A jó hír az, hogy Isten teljesen megbízható. Éppen ezért nem kell félnünk a hitünket felvállalni. Nyugodtan beszélhetünk hitetlen ismerőseinknek arról, hogy a lelki dolgokat nem érthetjük meg a tudomány által. Itt az ismeretszerzés más módjára van szükség: és ez az Istenbe vetett hitünk. A hit megnyitja előttünk az ismeretek teljesebb házát. Bebocsátást nyújt oda, ahová a tudomány nem engedhet be. Biztosak lehetünk éppen ezért a menny és pokol létezésében vagy az eljövendő ítéletben – mert ezeket Isten mondja a Szentírásban. Abban a Szentírásban, amelyet igazol a történelem és a tudomány, és amelynek igazságát és Isten létezését a Szentlélek a szívünkben megerősítette.
3. Hit, amely által lehet Istennek tetszeni

Mindeddig tehát azt láttuk, hogy a hit biztos ismeretet ad és szívbeli bizalmat a remélt dolgok beteljesülése felől. Vagyis a hit lényege az, hogy mindahhoz az ismerethez, amelyet a hit által nyerünk a lelki dolgokról, teljes bizalommal kell ragaszkodnunk, és alá kell rendelnünk az életünket neki. Nem véletlen, hogy az egyik híres református hitvallás, a Heidelbergi Káté is pont e két dologban foglalja össze az igaz hit jellemzőjét:

„Az igazi hit nemcsak oly bizonyos tudás vagy ismeret, melynél fogva igaznak tartom azt, amit Isten az Ő Igéjében kijelentett nekünk, hanem erős bizalom is, melyet az Evangélium által gerjeszt szívemben a Szent Lélek…” (21. kérdés-felelet)
Ám van még egy harmadik, fontos jellemzője a hitnek. A hit teszi lehetővé azt, hogy Istennek tetsszünk: „6Hit nélkül pedig lehetetlen Istennek tetszeni, mert aki Isten elé járul, hinnie kell, hogy ő létezik, és megjutalmazza azokat, akik őt keresik.” Ez a lényege a Káté befejező mondatának:
„Az igazi hit nemcsak oly bizonyos tudás vagy ismeret, … hanem erős bizalom is …, hogy nemcsak másoknak, hanem nekem is bűnbocsánatot, örök igazságot és üdvösséget ajándékoz Isten ingyen kegyelemből, egyedül Krisztus érdeméért.”

A bűnbocsánat, örök igazság és üdvösség ajándéka – gyönyörű megfogalmazás, hogy milyen jutalmat kap mindaz, aki hisz, aki tetszik Istennek.
A mostani 7 vers egyik fő gondolata pont az, hogy a hit által Isten előtt kedvesek leszünk. A 2. vers azt mondja: „2Mert ezzel szereztek jó bizonyságot a régiek.” Szó szerint a „jó bizonyság” azt jelenti, hogy (Isten) tanúskodott mellettük. Vagyis a hit miatt a régiek elismerést, dicséretet kaptak Istentől. A hit volt az, ami miatt Isten előtt kedvesek voltak, és nem más.
Miért? Mert a hit valójában rémegyszerű. Isten azt mondja a bűnösnek: „Nem vagy elég jó. Nem tudod teljesíteni az én törvényem tökéletes feltételeit. Nem tudlak elfogadni érdemeid alapján, mert nincs tökéletes életed, hanem csak egymásra halmozott bűneid. Ám adok neked egy utat a szabadulásra: a követelmény az, hogy higgy bennem.”  Nem jó hír ez, kedves gyülekezet? Amikor minden kísérletünk, Istennek tetszeni akarásunk csődöt mondott, nem jó hír, hogy Isten csupán annyit kér, bízzunk benne? És Ő csak ennyit kér ahhoz, hogy előtte kedvessé váljunk, és minket megjutalmazzon az örök élettel. Ez az evangélium.
A hit tehát megaláz minket, mert rámutat, hogy semmi más nem segíthet rajtunk, csak az Istenbe vetett hit. Nem mi tudjuk megoldani életünk nehéz problémát, nem kipróbált keresztyénségünk nyújt vigaszt. Hanem az, hogy minden törékenységünk ellenére, ha hiszünk és Istenbe kapaszkodunk, akkor Ő megszabadít. A hit az Istentől való függésünket fejezi ki. A hit arról beszél, hogy engedjük magunkat meggyőzetni Istentől. Valóságosabbnak tartjuk az Ő szavát, az Ő ígéretét, mint a mi erőnket és próbálkozásainkat. 
Képzeld el, hogy éjjel kigyulladt egy családi ház. Az édesapa felriadt a füstszagra, és gyorsan kivezényelt mindenkit a házból az éjszaka közepén. Majd megdöbbenve észreveszi, hogy az emeleten, az egyik hálószobában még ott maradt az egyik gyereke. A kisfiú kiabál, de lejönni már nem tud. Nagy füstben áll a ház. A szomszédok is ott vannak, és próbálják valahogy menteni a menthetetlent. Kerítenek valahonnan egy erős pokrócot, mert nem marad a szabadulásra más út, csak az, ha a gyerek kiugrik az ablakon. 

- Ugorj, fiam, itt vagyunk alattad! El fogunk kapni! – kiált az édesapa.

- De, apa! Semmit se látok! – sír a gyerek.

- Nem baj, fiam! De én látlak téged. Bízz bennem, és ugorj!

Ha a gyerek meggondolja magát, és nem ugrik, hanem maga próbál meg kiutat keresni – az nem dicsőíti az apát. Az arról beszél, hogy a fiú nem bízott meg eléggé az apja szavában. Ellenben ha az apja szavára kiugrik, még ha a gyerek nem is látja a megoldást, ez a bizalom az apját dicséri. Ehhez hasonló a hit is. Amikor Isten szavára hallgatunk, akkor elismerjük, hogy mi vagyunk a betegek, és Ő a doktor. Mi vagyunk a szegények, és Ő tud adni. Mi a gyengék, és Ő az erős. Hozzá menekülünk, az Ő szavát helyezzük első helyre, fontosabbnak tartjuk, mint a mi érzékeinket és tapasztalatainkat - és ezzel Őt magasztaljuk. Ez igaz akkor is, amikor megtértél és először hittél Istennek, és igaz a mindennapjaidban is, amikor Isten szavának engedve nem adod át magad a reménytelenségnek vagy a vágyaid csábításának.
Az a három hithős, akit a mostani részünk felsorol, mind ilyen ember volt. Ott volt Ábel, aki becsesebb áldozatot vitt Istennek. Talán azért, mert ő állatot áldozott, és nem terményeket, mint Káin? Vagy mert a nyáj legjavát vitte? A szerző nem ebben látja a fő különbséget, hanem a szívbeli hozzáállásban: Ábel hitt Istennek, megalázkodott előtte, és gyermeki bizalommal közeledett – ezért Isten bizonyságot tett mellette.
Énok is az Istenben kapaszkodó hit miatt volt kedves Istennek. Ez nem volt mindig így. Élete első hatvanöt esztendejében Énók nem járt Istennel, nem vetette belé bizalmát. Ám aztán valami történt, és fia születése után Isten lett a legnagyobb valóság életében, és az Ő parancsaihoz igazította lépteit.

Noét is megintette Isten. A világban látszólag minden rendben volt: az emberek éltek, gyarapodtak, házasodtak, gyermekeik születtek. Semmi sem utalt egy közelgő katasztrófára, csak Isten szava. Noé azonban komolyan vette Isten intését, mert hitt neki. A nem látható dolgokat fontosabbnak tartotta annál, amit szemei láttak. Így bárkát épített, és százhúsz éven keresztül prédikált az embereknek a megtérésről. Százhúsz évig semmit nem látott az ítélet beteljesedéséből – mígnem az utolsó napon, miután bement a bárkába az eső eleredt, a mélység forrásai megnyíltak, és a világ elveszett. Akkor már mindenki tapasztalta Isten ítéletét, de csak Noé és családja volt az, aki a hit által megértette az addig nem láthatót, és életét ennek rendelte alá.
Szeretett gyülekezet, Isten most azt kéri Tőletek, hogy hasonló bizalommal kapaszkodjatok Belé. Talán még ezt nem tetted meg, és most arra van szükséged, hogy bűneidet elismerve Jézus Krisztusban bízva kérd az új szívet és bűneid bocsánatát. Talán már kérted ezt, de most is vannak nehéz helyzetek, területek, amiket Istenre kellene bíznod. Kövesd a hithősöket, légy bizalommal Isten iránt, és hidd el: Ő meg fog jutalmazni Téged.
„40Örökkévaló szövetséget kötök velük, nem fordulok el tőlük, és jót teszek velük; az én félelmemet adom a szívükbe, hogy ne távozzanak el tőlem. 41És örvendezem, ha jót cselekedhetem velük, teljes szívemmel és teljes lelkemmel, és bizonyosan beültetem őket ebbe a földbe.” (Jer 32,40-41)
A legnagyobb jutalom a Krisztussal való közösség. Ha Őbenne vagy, és Őt követed, akkor Isten a javadat munkálja, sőt örvendezik, hogy jót tehetett veled. Ámen.
� Kálvin János: A keresztyén vallás rendszere, III. könyv 2.42. (564. old.).

